མ་ཟད་ཕ་མས་ངལ་གསོའི་ཁོམ་སྐབས་བེད་སྤྱད་དེ་རང་གི་བུ་ཕྲུག་ཁྲོམ་སྲང་དུ་ཁྲིད་ནས་རྩེད་ཆས་ཉོ་སྐབས་སུའང་།རྩེད་ཆས་འདེམ་སྟངས་ལ་མཉམ་འཇོག་ལེགས་པོ་བྱེད་དགོས་པ་སྟེ།བྱིས་པའི་སེམས་ཁམས་ལ་སྨན་ཞིང་བྱིས་པའི་འཇོན་ནུས་ལ་ཕན་པ།བྱིས་པའི་བློ་སྒོ་འབྱེད་པའམ་བློ་སྐྱེད་འབྱུང་བའི་རྩེད་ཆས་ཀྱི་རིགས་ཉོ་རྒྱུ་ནོར་མི་རུང་བ་དཔེར་ན།རི་མོ་ལ་ཚོན་སྡེབ་སྤྱད་ཀྱི་རྩེད་ཆས་ལྟ་བུ།སྲོག་ཆགས་བཟོ་བའི་རྩེད་ཆས་ལྟ་བུ།དངོས་པོའི་དབྱིབས་གཟུགས་བཟོ་བའི་རྩེད་ཆས་ལྟ་བུ།ལྷུ་ལག་གཏོར་ནས་བསྐྱར་སྒྲིག་བྱེད་པའི་རྩེད་ཆས་ལྟ་བུ།གོ་རིམ་གཅོལ་བའི་སྲོག་ཆགས་ཀྱི་རི་མོ་ཞིག་ལེགས་སྒྲིག་བྱེད་པ་ལྟ་བུའི་རྩེད་ཆས་སོགས་ཀླད་པ་འགུལ་ཕྱོགས་ལ་ཕན་ཐོགས་པའི་རྩེད་མོ་སྒྲིག་ཆས་ཀྱི་ཕྱོགས་དང་བསམ་གཞིག་གཏོང་རྒྱུ་ཅན།བློ་རིག་མྱུར་བར་ཕན་པ་བསྐྲུན་པའི་རྩེད་ཆས་གདམ་རྒྱུ་ནོར་མི་རུང་མོད།ཁྱིམ་བདག་ལ་ལས་རྩེད་ཆས་ཀྱི་ལེགས་ཉེས་ལ་འདང་མི་རྒྱག་པར་གཅེས་ཕྲུག་གི་འདོད་པ་ལྟར་དུ་འགྱིག་བཟོས་མེ་མདའ་དང་རྣོ་གྲི།གཞན་མིར་སྐྲག་སློང་བྱེད་ཀྱི་འགྱིག་བཟོས་རྩེད་ཆས།མདའ་གཞུའི་རྩེད་ཆས་སོགས་ཉོ་བ་ལ་བཀག་འགོག་མི་བྱེད་ཅིང་།ལྷག་པར་རང་གི་བུ་ཕྲུག་ལ་མཚོན་ཆའི་རིགས་ཀྱི་རྩེད་ཆས་ཉོས་ན་གནོད་པ་འབྱུང་བའི་གནས་ལུགས་སམ་རྒྱུ་མཚན་ཁ་གསལ་ཁུངས་དག་སྒོས་གསལ་བཤད་ཀྱང་མི་བྱེད་པ་རེད།དྲང་མོར་བཤད་ན་གོང་གསལ་རྩེད་ཆས་དེ་དག་ལ་རྩེད་གོམས་སུ་གྱུར་པའི་ཤན་ཤུགས་ཀྱིས་ནམ་ཉི་མ་ཞིག་ལ་གསོད་པ་དང་གཅོད་པ།བསྣུན་པ།འཇིགས་བསྐུལ་བ་སོགས་ཀྱི་མ་རུང་རྩུབ་སྤྱོད་ཀྱི་གཤིས་ཀ་རང་ཤུགས་མེད་པར་རྒྱུད་ལ་གོམས་ཤིང་འདྲིས་ཏེ།ཐོག་མའི་བབ་ཆགས་རྒྱུད་བཟང་གི་གཤིས་ཀར་འགྱུར་ལྡོག་མི་འབྱུང་བའི་ངེས་པ་མེད་སྟབས།བརྩེ་ལྡན་གྱི་ཕ་མ་རྣམས་ཀྱིས་དྲི་མེད་དྭངས་གཙང་གི་བྱིས་བློ་ལ་ར་རིའི་སྤྱོད་ངན་མི་འགོ་བའི་བྱེད་ཐབས་ལེགས་པོ་སྤྱོད་རྒྱུ་གཙོ་ཆེའོ།།